N á v r h

Z Á K O N

zo dňa ...............................2001,

ktorým sa mení a dopĺňa zákon č. 59/1965 Zb. o výkone trestu odňatia slobody v znení neskorších predpisov

Národná rada Slovenskej republiky sa uzniesla na tomto zákone:

Čl. I

Zákon č. 59/1965 Zb. o výkone trestu odňatia slobody v znení zákona č. 173/1968 Zb., zákona č. 100/1970 Zb., zákona č. 47/1973 Zb., zákona č. 179/1990 Zb., zákona č. 79/1992 Zb., zákona č. 296/1993 Z.z. a zákona č. 33/1994 Z.z. sa mení a dopĺňa takto:

1.	V § 3 sa za odsek 4 vkladá nový odsek 5, ktorý znie :

“(5) Odsúdený môže byť na cele umiestnený sám, ak 
a)	o to požiada a v ústave sú na to vytvorené podmienky,
b)	to nariadi orgán činný v trestnom konaní,
c)	tak rozhodne riaditeľ ústavu,
d)	sú na to dôvody z hľadiska bezpečnosti odsúdeného alebo iných osôb.”.

2.	Za § 9b sa vkladá nový § 9c, ktorý vrátane nadpisu znie:

“9c
Výkon trestu cudzincov

	(1) Ustanovenia tohto zákona sa vzťahujú aj na výkon trestu odsúdených cudzincov, ak nie je ustanovené inak.

	(2) Ak o to odsúdený cudzinec požiada, umožní sa mu v ústave návšteva pracovníka zastupiteľského úradu štátu, ktorého je občanom. Takáto návšteva sa nepovažuje za návštevu podľa § 12; rovnako sa postupuje, ak o návštevu požiada zastupiteľský úrad.

	(3) Odsúdený cudzinec môže na ochranu svojich práv podávať sťažnosti a žiadosti aj zastupiteľskému úradu štátu, ktorého je občanom alebo tomu zastupiteľskému úradu, ktorý zastupuje záujmy štátu, ktorého je občanom. 

	(4) Odsúdenému cudzincovi ústav zabezpečí informáciu o podmienkach výkonu trestu v jeho materinskom jazyku alebo v jazyku, ktorý ovláda. 

	(5) V prípade potreby, ak tak ustanovuje osobitný predpis, poskytne ústav odsúdenému cudzincovi bezplatne tlmočníka.”.

3. V § 11 odsek  4 znie:

“(4) Zdravotné poistenie, nemocenské poistenie, dôchodkové zabezpečenie odsúdených a poistenie v nezamestnanosti upravujú osobitné predpisy1b) .”.

Poznámka pod čiarou k odkazu 1b znie:

“1b) Zákon Národnej rady Slovenskej republiky č. 273/1994 Z.z. o zdravotnom poistení, financovaní zdravotného poistenia, o zriadení Všeobecnej  zdravotnej poisťovne a o zriaďovaní rezortných, odvetvových, podnikových a občianskych zdravotných poisťovní v znení neskorších predpisov, zákon Národnej rady Slovenskej republiky č. 274/1994 Z.z. o Sociálnej poisťovni v znení neskorších predpisov, zákon Národnej rady Slovenskej republiky č. 387/1996 Z.z. o zamestnanosti v znení neskorších predpisov, zákon č. 100/1988 Zb. o sociálnom zabezpečení v znení neskorších predpisov, vyhláška Ústrednej rady odborov a Štátneho úradu sociálneho zabezpečenia č. 141/1958 Ú.l. o nemocenskom poistení odsúdených v znení neskorších predpisov, vyhláška Federálneho ministerstva práce a sociálnych vecí č. 149/1988 Zb., ktorou sa vykonáva zákon o sociálnom zabezpečení v znení neskorších predpisov.”.

4. § 11 sa dopĺňa odsekmi 5, 6, 7, 8, 9, 10 a 11,  ktoré znejú:

“(5) Odsúdený, ktorý bol právoplatne odsúdený na výkon trestu vo výške viac ako 12 mesiacov, je povinný prihlásiť sa počas výkonu trestu na zdravotné poistenie do Všeobecnej zdravotnej poisťovne.

(6) Na odsúdených cudzincov sa počas výkonu trestu vzťahuje zdravotné poistenie, nemocenské poistenie, dôchodkové zabezpečenie a poistenie v nezamestnanosti v rovnakom rozsahu ako na ostatných odsúdených, ak sú v tejto oblasti s jednotlivými štátmi uzatvorené zmluvy, dohody alebo dohovory.

(7) Odsúdenému, ktorý nie je zaradený do práce pre vek, zdravotný stav alebo nedostatok pracovnej príležitosti, ústav poskytuje zo svojho rozpočtu sociálne vreckové, ak ústav neeviduje jeho peňažné prostriedky podľa § 14, vrátane úložného podľa § 29 alebo iné príjmy podľa § 29a a 29b. Sociálne vreckové je peňažná dávka poskytovaná odsúdenému, ktorý pre svoje sociálne postavenie nemá peňažné prostriedky na nákup liekov, ktoré nemožno poskytnúť bezplatne podľa osobitného predpisu,1c) a na zabezpečenie základných hygienických potrieb počas výkonu trestu, ak tieto nemožno poskytnúť odsúdenému bezplatne; skladbu a množstvo určí riaditeľ ústavu.

(8) Sociálne vreckové je v kalendárnom mesiaci najmenej jedna šesťdesiatina minimálnej mzdy;1d) na celé koruny sa zaokrúhľuje až celková peňažná čiastka poskytnutého sociálneho vreckového určeného na výplatu tak, že halierové sumy do 50 halierov sa zaokrúhľujú smerom dolu a halierové sumy nad 50 halierov smerom nahor.

(9) Ak sú splnené podmienky podľa odseku 7 na poskytovanie sociálneho vreckového len za časť kalendárneho mesiaca, jeho výška je jedna tridsatina na deň zo sociálneho vreckového vypočítaného podľa odseku 8 zaokrúhľuje sa podľa odseku 8.

(10) Podľa správania sa odsúdeného možno sociálne vreckové zvýšiť  v kalendárnom mesiaci až do výšky jednej dvadsatiny minimálnej mzdy1d). Ak sú splnené podmienky podľa odseku 7 len za časť kalendárneho mesiaca, jeho výška je jedna tridsatina na deň zo sociálneho vreckového vypočítaného podľa prvej vety; zaokrúhľuje sa podľa odseku 8.

(11) Za evidované peňažné prostriedky podľa odseku 7 sa nepovažuje udelená finančná odmena podľa § 19 ods. 2 písm. e).”.

Poznámka pod čiarou k odkazu 1c a 1d znie:

“1c) Zákon č. 98/1995 Z.z. o Liečebnom poriadku v znení neskorších predpisov.
 1d)  Zákon č. 90/1996 Z.z. o minimálnej mzde v znení neskorších predpisov.”.

5. V § 12 sa za odsek 1 vkladá nový odsek 2, ktorý znie:

“(2) Rozsah osobnej korešpondencie a iných osobných vecí sa obmedzí u osoby odsúdenej za obzvlášť závažný trestný čin; u ostatných odsúdených možnosťou ich uloženia v cele.”.

Doterajšie odseky 2 a 3 sa označujú ako odseky 3 a 4.

6. § 14 vrátane nadpisu znie:

“§ 14
Prijímanie balíkov

	(1) Odsúdený má právo raz za tri mesiace prijať balík s potravinami a vecami osobnej potreby do hmotnosti päť kilogramov. Balík možno zaslať len poštou.

(2) Balík nesmie obsahovať cennosti, alkoholické nápoje, lieky, omamné látky, psychotropné látky, ich prekurzory, jedy a iné obdobné látky, potraviny podliehajúce rýchlej skaze, doma vyrobené potravinové konzervy, tlačoviny alebo predmety propagujúce národnostnú, rasovú, etnickú alebo náboženskú neznášanlivosť, fašizmus a hnutia smerujúce k potlačeniu práv a slobôd občanov, násilie a krutosť alebo ohrozujúce mravnosť, zbrane, strelivo a akékoľvek nástroje.

(3) Ak balík obsahuje veci uvedené v odseku 2, tieto sa vrátia odosielateľovi na náklady odsúdeného alebo odosielateľa.”.

7. Za § 14 sa vkladá nový § 14a, ktorý vrátane nadpisu znie:

“§ 14a
Prijímanie peňažných prostriedkov, nákup potravín, vecí osobnej potreby, tlače a ostatné finančné operácie 

(1) Odsúdenému sa v účtovnej evidencii na účte cudzích prostriedkov ústavu na jeho konte počas výkonu trestu evidujú peňažné prostriedky a to:
a) vreckové, vrátane jeho zvýšenia a nevyčerpané vreckové z rozúčtovania pracovnej odmeny podľa § 29 ods. 4, vreckové z peňažnej odmeny za výkon iných prospešných prác mimo ústavu podľa § 29a ods. 2 písm. b) a vreckové zo zostatku dávky dôchodkového alebo výsluhového zabezpečenia (ďalej len “dôchodok”),2a) podľa § 29b, 
b) úložné z rozúčtovania pracovnej odmeny podľa § 29 ods. 4 a úložné z peňažnej odmeny za výkon iných prospešných prác mimo ústavu podľa § 29a ods. 2 písm. c).

(2) Odsúdenému sa počas výkonu trestu okrem peňažných prostriedkov podľa odseku 1 evidujú v účtovnej evidencii na účte cudzích prostriedkov ústavu na jeho konte aj ďalšie peňažné prostriedky a to:
a)   zákonná mena, ktorá sa odsúdenému odobrala pri nástupe do výkonu trestu, pri návrate z voľna na opustenie ústavu alebo pri návrate z prerušenia výkonu trestu,
b)  zákonná mena, ktorá bola odsúdenému zaslaná poštovou poukážkou alebo prevodom na bankový účet ústavu fyzickou osobou alebo právnickou osobou,
c)	úložné z dôchodku podľa § 29b,
d)	d)   finančná odmena udelená odsúdenému podľa § 19 ods. 2 písm. e),
e)   zákonná mena prijatá podľa odseku 5,
 f)   zákonná mena, ktorú odsúdený získal iným spôsobom ako podľa písm. a) až e).

(3) Odsúdenému sa počas výkonu trestu okrem peňažných prostriedkov podľa odseku 1 a ďalších peňažných prostriedkov podľa odseku 2 uschovávajú v  pokladni ústavu aj ďalšie peňažné prostriedky v cudzej mene a evidujú sa podľa osobitného predpisu2b) a to:
a) cudzia mena, ktorá sa odsúdenému odobrala pri nástupe do výkonu trestu, pri návrate z voľna na opustenie ústavu alebo pri návrate z prerušenia výkonu trestu,
b) cudzia mena prijatá podľa odseku 5,
c) cudzia mena, ktorú odsúdený získal iným spôsobom ako podľa písm. a) a b).

(4) Odsúdenému sa počas výkonu trestu okrem peňažných prostriedkov podľa odseku 1 a ďalších peňažných prostriedkov podľa odseku 2 a 3 evidujú v  pokladni ústavu aj uschované ceniny a ďalej najmä vkladné knižky, vkladové listy, platobné bankové karty a iné doklady preukazujúce existenciu účtu v peňažnom ústave v Slovenskej republike, z ktorých výberom alebo ich predajom prostredníctvom súdu alebo súdneho exekútora podľa osobitného predpisu2c) možno uspokojovať jeho pohľadávky.

(5) Odsúdený umiestnený v otvorenom oddelení alebo polootvorenom oddelení môže prijať zákonnú a cudziu menu aj pri návšteve blízkych osôb.2) Z takto prijatej zákonnej a cudzej meny si môže odsúdený ponechať najviac 500,- Sk alebo ak ide o cudziu menu prepočet rovnajúci sa tejto sume zostatok zákonnej meny sa prevedie na účet cudzích prostriedkov ústavu na konto odsúdeného, zaeviduje sa podľa odseku 2 písm. e); zostatok cudzej meny podľa odseku 3 písm. b) sa zaeviduje podľa osobitného predpisu2b) a uschová v pokladni ústavu. Spôsob odoberania prevyšujúcej sumy určí riaditeľ ústavu.

(6) Odsúdený má právo najviac dva razy mesačne v určený pracovný deň na nákup potravín a vecí osobnej potreby v primeranom množstve v ústavnej predajni; skladbu, množstvo a termín určí riaditeľ ústavu. Nákup sa realizuje z peňažných prostriedkov podľa odseku 1 a ak tieto odsúdený nevlastní, z ďalších peňažných prostriedkov odsúdeného podľa odseku 2 písm. a) až e) a až potom podľa odseku 3 písm. a) a b) po ich predchádzajúcej výmene v peňažnom ústave za zákonnú menu, ak ďalej nie je ustanovené inak. Nákup je povolený len formou bezhotovostného styku, s výnimkou otvoreného oddelenia alebo polootvoreného oddelenia, kde je nákup povolený formou v hotovosti.

(7) Riaditeľ ústavu môže povoliť odsúdenému predplatiť si dennú tlač, tlačoviny a objednať knihy podľa vlastného výberu s výnimkou tlačovín alebo materiálov uvedených v § 14 ods. 2. Nákup sa realizuje z peňažných prostriedkov podľa odseku 1 a ak tieto odsúdený nevlastní, z ďalších peňažných prostriedkov odsúdeného podľa odseku 2 písm. a) až e) a až potom podľa odseku 3 písm. a) a b) po ich predchádzajúcej výmene v peňažnom ústave za zákonnú menu, ak ďalej nie je ustanovené inak. Úhrada sa vykoná formou bezhotovostného styku v Slovenskej republike.

(8) Riaditeľ ústavu môže povoliť odsúdenému poukázať blízkym osobám2) na základe písomnej žiadosti najviac raz mesačne formou bezhotovostného styku v Slovenskej republike určenú sumu z peňažných prostriedkov podľa odseku 1; ak tieto odsúdený nevlastní, z ďalších peňažných prostriedkov podľa odseku 2 písm. a) až e) a až potom podľa odseku 3 písm. a) a b) po ich predchádzajúcej výmene v peňažnom ústave za zákonnú menu, ak ďalej nie je ustanovené inak. Poplatky a iné výdavky spojené s poukázaním ďalších peňažných prostriedkov znáša odsúdený.

(9) Riaditeľ ústavu môže povoliť odsúdenému čerpať ním určenú sumu pri udelení voľna na opustenie ústavu z peňažných prostriedkov podľa odseku 1; ak tieto odsúdený nevlastní, z ďalších peňažných prostriedkov odsúdeného podľa odseku 2 písm. a) až e) a až potom podľa odseku 3 písm. a) a b) po ich predchádzajúcej výmene v peňažnom ústave za zákonnú menu, ak ďalej nie je ustanovené inak. Čerpanie sa vykoná formou výplaty v hotovosti v zákonnej mene.

(10) Odsúdený môže čerpať úložné z peňažných prostriedkov podľa odseku 1 písm. b) za podmienok a na účely podľa odseku 6 až 9, ak výška prevyšuje sumu podľa osobitného predpisu2d); úhrn čerpania nesmie v kalendárnom mesiaci presiahnuť sumu podľa osobitného predpisu2d). Čerpanie vreckového z peňažných prostriedkov podľa odseku 1 písm. a) sa odsúdenému neobmedzuje.

(11) Odsúdený môže čerpať z ďalších peňažných prostriedkov podľa odseku 2 písm. a) až e) a podľa odseku 3 písm. a) a b) po ich predchádzajúcej výmene v peňažnom ústave za zákonnú menu za podmienok a na účely podľa odseku 6 až 9, len ak súčasne:
a)  v predchádzajúcom mesiaci boli vykonané zrážky na pohľadávky zboru alebo pohľadávky ostatných oprávnených aspoň v požadovanej výške čerpania podľa odseku 6 až 9,
b)  zostatok po úhrade podľa písmena a) nie je nižší, ako suma predpokladaného cestovného do miesta jeho trvalého pobytu na území Slovenskej republiky spolu s výškou stravného na deň podľa osobitných predpisov2e); ak ide o bezdomovca,  v rámci domovského práva do miesta narodenia a ak ide o cudzinca, do najbližšieho miesta sídla zastupiteľského úradu štátu, ktorého je držiteľom cestovného pasu,
c)  suma čerpania v kalendárnom mesiaci je najviac do výšky podľa osobitného predpisu2d).

(12) Ak úhrn peňažných prostriedkov odsúdeného podľa odseku 1, 2 písm. a) až e) a odseku 3 písm. a) a b) neprevýši sumu podľa osobitného predpisu2d) a súčasne neboli splnené ani podmienky podľa odseku 10 a 11 a odsúdený písomne požiada o ich čerpanie, riaditeľ povolí čerpanie len v prípadoch:
a)   zakúpenia liečebnej alebo ortopedickej pomôcky v štandardnom prevedení, ak ju nemožno poskytnúť bezplatne podľa osobitného predpisu,1c)
b)  úhrady nevyhnutne potrebných protetických prác alebo liekov, ktoré nemožno poskytnúť bezplatne podľa osobitného predpisu,1c)
c)  výdavkov spojených s udelením voľna na opustenie ústavu z mimoriadnych  dôvodov,
d)   nákupu nevyhnutných základných hygienických potrieb,
e)   úhrady notárskych poplatkov.

(13) Ďalšie peňažné prostriedky podľa odseku 2 písm. d) môže použiť odsúdený ako vreckové podľa odseku 1 písm. a).

(14) Ďalšie peňažné prostriedky podľa odseku 2 písm. f) a odseku 3 písm. c) po ich predchádzajúcej výmene v peňažnom ústave za zákonnú menu sa použijú na:
a)   úhradu pohľadávok zboru alebo pohľadávok ostatných oprávnených evidovaných  v ústave voči odsúdenému,
b) doplnenie predpokladanej sumy cestovného do miesta trvalého pobytu odsúdeného na území Slovenskej republiky spolu s výškou stravného na deň podľa osobitného predpisu;2e) ak ide o bezdomovca, v rámci domovského práva do miesta narodenia a ak ide o cudzinca, do najbližšieho miesto sídla zastupiteľského úradu štátu, ktorého je držiteľom cestovného pasu,
c)   nákup nevyhnutných základných hygienických potrieb odsúdeného;
spôsob použitia ďalších peňažných prostriedkov podľa písmena a) až c) si určí odsúdený, inak spôsob použitia určí ústav.

(15) Odsúdený nemôže používať ďalšie peňažné prostriedky na účely a spôsobom v rozpore s  § 1 ods. 1.

(16) Ak sa voči odsúdenému uplatňuje náhrada škody na majetku štátu v správe ústavu a náhrada škody spôsobenej stratou majetku štátu v správe ústavu spôsobenej jeho zavinením podľa § 32, je povinný uhradiť ju z úložného podľa odseku 1 alebo z ďalších peňažných prostriedkov podľa odseku 2 a 3, najneskôr však v deň prepustenia z výkonu trestu podľa odseku 17. Ak úložné alebo ďalšie peňažné prostriedky nepostačujú, zostatok alebo súhrn zostatkov sa predpíše ako pohľadávka zboru.

(17) Pri prepustení z výkonu trestu sa odsúdenému vyplatia z pokladne ďalšie peňažné prostriedky a úložné a vydajú ceniny a pod. podľa odseku 4. Ak pri prepustení odsúdeného z výkonu trestu ústav nemá v pokladni k dispozícii dostatok peňažných prostriedkov, vyplatí sa mu najviac suma podľa osobitného predpisu2d); zostávajúce peňažné prostriedky sa odsúdenému zašlú neodkladne na ním uvedenú adresu.

(18) Podrobnosti o prijímaní peňažných prostriedkov, nákupe potravín, vecí osobnej potreby, tlače a ostatných finančných operáciách ustanoví ministerstvo všeobecne záväzným právnym predpisom.”.

Poznámka pod čiarou k odkazom 2a, 2b, 2c, 2d a 2e znie:

“2a) § 7 písm. a) bod 1 až 8 a písm. b) zákona č. 100/1988 Zb., § 211 ods. 1 písm. d) a § 214 ods. 1 zákona č.  73/1998 Z.z., § 202 ods. 1 písm. d) a § 205 ods. 1 zákona č. 200/1998 Z.z., § 18 písm. a) a d) až h) zákona č. 114/1998 Z.z. 
2b)  Zákon č. 563/1991 Zb. o účtovníctve v znení neskorších predpisov.
2c)  Napríklad zákon č.99/1963 Zb. Občiansky súdny poriadok v znení neskorších predpisov a zákon č. 233/1995 Z.z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov v znení neskorších predpisov.
2d)  § 2 písm. a) zákona č. 125/1998 Z.z. o životnom minime a o ustanovení súm na účely štátnych  sociálnych dávok v znení zákona č. 439/2000 Z.z.
2e)  Zákon č. 119/1992 Zb. o cestovných náhradách v znení neskorších predpisov.”.

8. V § 19 ods. 2 písmeno e) znie:

“e) finančná odmena až do výšky 2 000,-Sk,”.

9. V § 20 ods. 2 sa vypúšťa písmeno c).

10. V § 26 sa za odsek 1 vkladá nový odsek 2, ktorý znie:

“(2) Odsúdený zaradený do práce nie je v pracovnoprávnom alebo obdobnom vzťahu. Zaradenie odsúdeného do práce je osobitný vzťah medzi právnickou osobou a odsúdeným alebo ústavom a odsúdeným vyplývajúci z povinnosti odsúdeného pracovať.”.

Doterajšie odseky 2, 3, 4, 5 a 6 sa označujú ako odseky 3, 4, 5, 6 a 7.

11. V § 26 odsek 4 sa za prvú vetu vkladá táto veta:

“Na zabezpečenie zamestnávania odsúdených v strediskách vedľajšieho hospodárstva uzatvárajú ústavy s právnickými osobami zmluvy podľa všeobecne záväzných právnych predpisov 3a).”.

Poznámka pod čiarou k odkazu 3a znie:

“3a) Zákon č. 40/1964 Zb., zákon č. 513/1991 Zb. Obchodný zákonník v znení neskorších predpisov.”.

12. Za § 26 sa vkladá nový § 26a, ktorý znie:

“§ 26a

Odsúdený, ktorý nie je zaradený do práce, sa spravidla zaradí do odborných vzdelávacích činností v ústave za účelom prípravy na zaradenie sa do občianskeho života po prepustení z výkonu trestu; v takom prípade je jeho účasť na odborných vzdelávacích činnostiach povinná.”.

13. Poznámka pod čiarou k odkazu 4 znie:

“4 )  § 96 a 97 ods. 1 až 3 Zákonníka práce.”.

14. § 29 vrátane nadpisu znie:

“Pracovná odmena odsúdeného, peňažná odmena za výkon iných
prospešných prác a rozdelenie dôchodku odsúdeného 
§ 29

(1) Odsúdenému patrí pracovná odmena podľa vykonávanej práce, odpracovanej doby alebo normy spotreby práce (ďalej len “hrubá pracovná odmena”). Za čas, kedy odsúdený nepracoval, náhrada pracovnej odmeny nepatrí. Výšku pracovnej odmeny a podmienky jej poskytovania odsúdeným ustanoví vláda Slovenskej republiky nariadením. Odsúdenému nevzniká nárok na minimálnu mzdu podľa osobitného predpisu.1d)

(2) Z hrubej pracovnej odmeny odsúdeného sa odvádzajú preddavky na daň z príjmov zo závislej činnosti, poistné na zdravotné poistenie, nemocenské poistenie, dôchodkové zabezpečenie a príspevok na poistenie v nezamestnanosti podľa osobitných predpisov4a) (ďalej len “čistá pracovná odmena”). Z  čistej pracovnej odmeny odsúdeného sa vykonávajú zrážky na úhradu výživného na osoby, výživou ktorých je odsúdený povinný, vrátane príspevku na úhradu nákladov pri starostlivosti o dieťa v ústavnej alebo ochrannej výchove a zrážky na úhradu nákladov výkonu trestu. Podrobnosti o zrážkach z pracovnej odmeny a iných príjmov odsúdených       (§ 29b) odsúdených, výške a použití vreckového a úložného a poradí zrážok ustanoví ministerstvo všeobecne záväzným právnym predpisom.

(3) Ak výkon zrážok z čistej pracovnej odmeny odsúdeného nariadil súd alebo súd výkonom exekúcie poveril súdneho exekútora, postupuje sa podľa osobitných predpisov.2c)

(4) Čistá pracovná odmena odsúdeného po vykonaní odvodov a zrážok podľa odsekov 2 a 3 sa rozdelí na vreckové a úložné.”.

Poznámka pod čiarou k odkazu 4a znie:

 “4a)  Napríklad § 6 ods. 1 písm. d) zákona č. 366/1999 Z.z., § 12 ods. 3 zákona  č. 273/1994 Z.z., § 14 ods. 1 písm. a) a § 15 ods. 2 zákona č. 274/1994 Z.z., § 24 ods. 2 písm. a) a § 57 ods. 1 zákona č. 387/1996 Z.z.”.

15. § 29a znie:

“§ 29a

(1) Odsúdený, ktorý nie je zaradený do práce, sa zaradí na iných výkon prospešných prác v ústave alebo mimo ústavu; práce je odsúdený povinný vykonávať v rozsahu najviac štyri hodiny denne, ak mu v tom nebráni vek alebo zdravotný stav. Za výkon iných prospešných prác mimo ústavu patrí odsúdenému hrubá peňažná odmena. Z hrubej peňažnej odmeny odsúdeného sa odvádza daň z príjmov zo závislej činnosti podľa osobitného predpisu.4b) Za výkon iných prospešných prác podľa tohto zákona sa nepovažuje výkon verejno-prospešných prác podľa osobitného predpisu.4c)

(2) Zostatok peňažnej odmeny podľa odseku 1 po odpočítaní dane z príjmov zo závislej činnosti 4b) sa zaokrúhli na celé koruny tak, že halierové sumy do 50 halierov sa zaokrúhlia smerom dolu a halierové sumy nad 50 halierov smerom hore; zostatok sa rozdelí:
a)	55% v celých korunách na náhradu nákladov výkonu trestu podľa § 60a ods. 1; to neplatí, ak odsúdený je poberateľ dôchodku. V takom prípade sa o nevyčerpanú sumu zvyšuje úložné podľa písm. c),
b)	12% v celých korunách na vreckové,
c)	zostatok na úložné vrátane súm po zaokrúhlení.

(3) Okrem zrážok podľa odseku 2 sa ďalšie zrážky z peňažnej odmeny nevykonávajú.

(4) Ak sa pri vykonávaní zrážok odsúdenému podľa odseku 2 nedosiahne hranica sociálneho vreckového podľa § 11 ods. 7 až 10, rozdiel sa odsúdenému doplatí z rozpočtu ústavu. Odsúdenému, ktorý neodôvodnene odmietol vykonať iné prospešné práce v ústave alebo mimo ústavu, sociálne vreckové na deň podľa § 11 ods. 9 nepatrí a je povinný nahradiť zavinené náklady výkonu trestu podľa § 60b ods. 7.

(5) Výšku peňažnej odmeny za výkon iných prospešných prác odsúdených mimo ústavu a podmienky jej poskytovania ustanoví vláda Slovenskej republiky nariadením.”.

Poznámka pod čiarou k odkazu 4b a 4c znie:

“4b) zákon č. 366/1999 Z.z.”.
 4c) zákon č. 245/2000 Z.z., ktorým sa mení a dopĺňa zákon Národnej rady Slovenskej republiky č. 387/1996 Z.z. o zamestnanosti v znení neskorších predpisov a o zmene a o doplnení niektorých zákonov.”.

16. Za § 29a sa vkladá nový § 29b, ktorý znie: 

“§ 29b

(1) Ak sa odsúdenému nahrádza čistá pracovná odmena nemocenským,4d) podlieha zrážkam rovnako ako čistá pracovná odmena.

(2) Ak odsúdený nastúpil do výkonu trestu a poberá dôchodok,2a) je povinný za dobu výkonu trestu nahradiť podľa § 60a ods. 1 ústavu náklady výkonu trestu vo výške ustanovenej v § 29a ods. 2 písm. a),  pričom celková suma za kalendárny mesiac nesmie presiahnuť hranicu 50 % sumy podľa osobitného predpisu.2d)

(3) Po nastúpení odsúdeného do výkonu trestu je ústav povinný do ôsmich dní u orgánu sociálneho zabezpečenia4e) overiť, či odsúdený je príjemcom dôchodku;2a) orgán sociálneho zabezpečenia4e) žiadosti vyhovie do ôsmich dní.

(4) Odsúdenému sa vo výkone trestu dôchodok2a) alebo jeho zostatok podľa osobitného predpisu4f) poukazuje podľa rozpisu platcu dôchodku4e) bezhotovostným prevodom na účet ústavu, v ktorom sa v stanovenom výplatnom termíne nachádza, pričom ústav sa ustanovuje za osobitného príjemcu dôchodku4g) odsúdeného; súhlas odsúdeného sa nevyžaduje. Počas výkonu trestu nie je možné poukazovať dôchodok2a) odsúdeného na jeho účet v peňažnom ústave.

(5) Osobitný príjemca je povinný poukázaný dôchodok odsúdeného podľa odseku 4 rozdeliť na náhradu nákladov spojených s výkonom trestu, na vreckové z dôchodku a na úložné z dôchodku.

(6) Poukázaný dôchodok podľa odseku 4 a 5 sa rozdelí na vreckové z dôchodku vo výške 12 % a úložné z dôchodku vo výške 5 %. Suma vreckového z dôchodku a suma úložného z dôchodku sa zaokrúhľuje samostatne a to tak, že halierové sumy do 50 halierov sa zaokrúhľujú smerom dolu a halierové sumy nad 50 halierov smerom nahor. Zostatok dôchodku po odpočítaní vreckového z dôchodku a úložného z dôchodku sa použije na náhradu nákladov spojených s výkonom trestu; pritom sa postupuje podľa odseku 2.

(7) Ak zostatok dôchodku podľa odseku 6 presiahne hranicu 50 % sumy podľa osobitného predpisu, 2d) použije sa ako úložné z dôchodku.

(8) Ak odsúdený nastúpi do výkonu trestu v priebehu kalendárneho mesiaca a je príjemcom dôchodku2a) a dôchodok bol platcom dôchodku4e) poukázaný za celý kalendárny mesiac, tento sa rozdelí pomerne. Výška pomernej časti poukázaného dôchodku2a) za dobu pred nástupom výkonu trestu sa použije ako úložné z dôchodku. Výška pomernej časti poukázaného dôchodku2a) za dobu po nástupe výkonu trestu do konca kalendárneho mesiaca sa rozdelí podľa odseku 6 a 7.

(9) Ak odsúdenému vo výkone trestu vznikne nárok na dôchodok2a) v priebehu kalendárneho mesiaca, platcom dôchodku4e) poukázaná pomerná časť dôchodku sa rozdelí podľa odseku 6 a 7.

(10) Ak platca dôchodku4e) poukáže so spätnou platnosťou podľa rozpisu jednotlivých mesiacov bezhotovostným prevodom na účet ústavu odsúdenému počas výkonu trestu dôchodok2a) alebo jeho zostatok podľa osobitného predpisu4f) a odsúdený mal spätne za takéto obdobie výkonu trestu príjem a z toho dôvodu aj povinnosť nahradiť náklady spojené s výkonom trestu, osobitný príjemca je povinný poukázaný dôchodok odsúdeného rozdeliť v prospech náhrady nákladov spojených s výkonom trestu, na vreckové z dôchodku a na úložné z dôchodku spätne podľa jednotlivých kalendárnych mesiacov podľa odseku 2 až 9.

(11) Ak bol odsúdený počas výkonu trestu premiestnený do iného ústavu, zmenu osobitného príjemcu dôchodku2a) je povinný oznámiť do ôsmich dní orgánu sociálneho zabezpečenia4e) ústav, z ktorého bol odsúdený premiestnený. Ak platca dôchodku už poukázal dôchodok alebo jeho zostatok bezhotovostným prevodom na účet ústavu, v ktorom sa už príjemca dôchodku nenachádza, ústav dôchodok alebo jeho zostatok odpošle na účet ústavu, do ktorého bol príjemca dôchodku premiestnený. Zmena osobitného príjemcu počas výkonu trestu nemá vplyv na spôsob rozdeľovania poukázaného dôchodku alebo jeho zostatku podľa odseku 6 až 10.

(12) Ak odsúdený vo výkone trestu má priznaný dôchodok2a) a je pozbavený spôsobilosti na právne úkony a príjemcom dôchodku2a) je osobitný príjemca podľa osobitného predpisu,4h) stáva sa počas výkonu trestu odsúdeného osobitným príjemcom ústav podľa odseku 4.

(13) Ústav je povinný do ôsmich dní oznámiť orgánu sociálneho zabezpečenia4e) prepustenie odsúdeného - príjemcu dôchodku2a) z výkonu trestu.”.

Poznámka pod čiarou k odkazom 4d, 4e, 4f, 4g a 4h znie:

“4d) Napríklad § 11 písm. b) bod 1 zákona č. 54/1956 Zb. o nemocenskom poistení zamestnancov v znení neskorších predpisov.
4e) § 114 a § 142 zákona č. 100/1988 Zb., § 72 zákona č. 114/1998 Z.z.
4f) § 276 a nasl. zákona č. 99/1963 Zb. v znení neskorších predpisov (Občiansky súdny poriadok).
4g) § 102 ods. 2 písm. d) zákona č. 100/1988 Zb. o sociálnom zabezpečení v znení zákona č. ......../2001 Z.z.
4h) § 102 ods. 2 písm. a) zákona č. 100/1988 Zb. o sociálnom zabezpečení v znení neskorších predpisov.”.

17. § 32, 33, 34 a 34a znie:

“§ 32

Ak odsúdený zavinene spôsobil škodu na majetku štátu v správe ústavu alebo stratu majetku štátu v správe ústavu, ktorá neprevyšuje dvojnásobok minimálnej mzdy1d) je povinný škodu nahradiť na základe rozhodnutia riaditeľa ústavu.

§ 33

(1) Odsúdený zodpovedá ústavu za škodu na majetku štátu v správe ústavu a za stratu na majetku štátu v správe ústavu alebo právnickej osobe za škodu na majetku alebo stratu majetku, ktorú spôsobil zavinene porušením povinností pri plnení pracovných úloh alebo v priamej súvislosti s plnením týchto úloh podľa osobitného predpisu.5)

(2) Ak bola škoda spôsobená právnickej osobe podľa odseku 1, výšku požadovanej náhrady právnická osoba prerokuje aj s riaditeľom ústavu. 

§ 34

Na škodu spôsobenú odsúdeným sa vzťahujú ustanovenia osobitného predpisu6).

§ 34a

(1) Za škodu spôsobenú odsúdenému pri plnení pracovných úloh alebo v priamej súvislosti s plnením týchto úloh v ústave, u právnickej osoby zodpovedá ústav alebo právnická osoba podľa osobitných predpisov;6a) rovnako zodpovedá ústav alebo právnická osoba za škodu spôsobenú odsúdenému pracovným úrazom alebo chorobou z povolania6b) a za škodu spôsobenú na odložených veciach.6c)

(2) Za škodu spôsobenú odsúdenému zborom alebo jeho príslušníkmi v súvislosti s plnením úloh zodpovedá zbor. 7)

(3) Podrobnosti o škode na majetku štátu v správe ústavu, strate na majetku štátu v správe ústavu a ich náhrade ustanoví ministerstvo všeobecne záväzným právnym predpisom.”.

Poznámka pod čiarou k odkazom 5, 6, 6a, 6b, 6c a 7 znie:

   “5)   § 172 a 179 zákona č. 65/1965 Zb. Zákonník práce.
   6)  Napríklad § 420 a nasl. zákona č. 40/1964 Zb.
  6a)  § 187, 205a, 205b a 205c zákona č. 65/1965 Zb.
  6b)  § 190 až 203 zákona č. 65/1965 Zb.
  6c)  § 204 a 205 zákona č. 65/1965 Zb.
   7)  § 64 ods. 1 a 2 zákona č. 4/2001 Z.z. o Zbore väzenskej a justičnej stráže.”.

18. Za § 60 sa vkladá nový § 60a, ktorý vrátane nadpisu znie:

“§ 60a
Náhrada nákladov výkonu trestu

 (1)   Odsúdený je povinný nahradiť náklady spojené s výkonom trestu.7b)

(2) Od povinnosti podľa odseku 1 je oslobodený odsúdený
a)	po dobu nezaradenia do práce alebo na výkon iných prospešných prác, ak túto skutočnosť odsúdený svojim konaním nezavinil a ústav ho nemohol pre nedostatok pracovných príležitostí zaradiť do práce alebo na výkon iných prospešných prác,
b) do dovŕšenia veku povinnej školskej dochádzky stanoveného osobitným predpisom,7c)
c) 	po dobu zaradenia do odborných vzdelávacích činností v ústave, ak nebol zaradený do práce a súčasne neodmietol výkon iných prospešných prác,
d)	počas poskytovania zdravotnej starostlivosti ústavnou formou s výnimkou úmyselného sebapoškodenia zdravia, súhlasu odsúdeného na poškodenie jeho zdravia alebo predstieraním duševnej poruchy alebo choroby,7d)
e)   po dobu účasti ako svedka na súdnom konaní,
f)  zaradený do práce alebo na výkon iných prospešných prác – poberateľ dôchodku, ktorý uhrádza náklady výkonu trestu podľa § 29a ods. 2 písm. a) alebo § 29b ods. 2.

(3) Podrobnosti o výške nákladov výkonu trestu a ich náhrade ustanoví ministerstvo všeobecne záväzným právnym predpisom.”.

Poznámka pod čiarou k odkazu 7b, 7c a 7d znie:

“7b) § 152 ods. 1 písm. c)  zákona č. 141/1961 Zb. o trestnom konaní súdnom (Trestný poriadok) v znení neskorších predpisov.
7c) Zákon č. 29/1984 Zb. o sústave základných a stredných škôl (školský zákon) v znení neskorších predpisov.
7d)  § 24 zákona č. 54/1956 Zb.”.

19. Za § 60a sa vkladá nový § 60b, ktorý vrátane nadpisu znie:

“§ 60b
Náhrada zavinených nákladov výkonu trestu

(1) Za výkon disciplinárnych trestov celodenného umiestnenia do uzavretého oddelenia alebo umiestnenia do samoväzby je odsúdený povinný vždy uhradiť náklady výkonu trestu.

(2) Ak odsúdený bol zaradený do práce alebo na výkon iných prospešných prác a tieto neodôvodnene odmietne vykonávať, čím zavinene spôsobil, že sa náklady výkonu trestu nemohli uhradiť zrážkou z jeho pracovnej odmeny alebo zrážkou z peňažnej odmeny za výkon iných prospešných prác, je povinný ich nahradiť.

(3) Ak odsúdený nastúpil do práce alebo na výkon iných prospešných prác na určené pracovisko, ale počas celej zmeny odmietol pracovať alebo nepodal žiadny pracovný výkon, čím zavinene spôsobil, že sa náklady výkonu trestu nemohli uhradiť zrážkou z jeho pracovnej odmeny alebo zrážkou z peňažnej odmeny za výkon iných prospešných prác, je povinný ich nahradiť.

(4) Odsúdený je povinný nahradiť zavinené náklady výkonu trestu za dobu liečebnej starostlivosti z dôvodu, že si úmyselne spôsobil alebo inému dovolil spôsobiť mu ujmu na zdraví, bez závažných dôvodov sa odmietol podrobiť lekárskemu zákroku, ku ktorému dal podnet alebo predchádzajúci súhlas alebo opakovane porušil liečebný režim alebo ak inému odsúdenému spôsobil ujmu na zdraví, pričom z týchto dôvodov bol práceneschopný a nemohol byť zaradený do práce alebo na výkon iných prospešných prác.

(5) Odsúdený je povinný nahradiť zavinené náklady výkonu trestu za dobu trvania predvedenia pred niektorý z orgánov činných v trestnom konaní, notára alebo orgán štátnej správy ako účastník konania alebo bol na tento účel prechodne premiestnený do iného ústavu, hoci bol príslušným orgánom poučený, že jeho účasť na úkone alebo pojednávaní nie je nevyhnutná a z tohto dôvodu nemohol byť zaradený do práce alebo na výkon iných prospešných prác.

(6) Ak počas nemocenského poistenia odsúdený bol práceneschopný a podľa osobitného predpisu7e) mu nevznikol nárok na nemocenské,  nemocenské bolo odňaté alebo z nemocenského sa poskytuje výživné na osoby, výživou ktorých je odsúdený povinný, odsúdený je povinný nahradiť zavinené náklady výkonu trestu za dobu počas práceneschopnosti.

(7) Výška zavinených nákladov výkonu trestu za každý aj začatý deň podľa odseku 1 až 6 je jedna štyridsatina zo sumy podľa osobitného predpisu;2d) suma sa zaokrúhľuje tak, že halierové sumy do 50 halierov sa zaokrúhľujú smerom dolu a halierové sumy nad 50 halierov smerom nahor.

(8) Rozhodnutie o náhrade zavinených nákladov výkonu trestu podľa odseku 1 až 6 vydá riaditeľ ústavu bez zbytočného odkladu. Proti rozhodnutiu riaditeľa ústavu môže odsúdený v lehote do 15 dní odo dňa oznámenia rozhodnutia podať odvolanie, o ktorom rozhoduje generálny riaditeľ zboru.7f)

(9) Odsúdený nie je povinný nahradiť zo zostatku pohľadávky zboru za zavinené náklady výkonu trestu úroky z omeškania podľa osobitného predpisu.7g)

(10) Od vymáhania zavinených nákladov výkonu trestu určených podľa odseku 1 až 6 možno upustiť, ak tak umožňuje osobitný predpis.7h)

(11) Ak odsúdený zomrel, pri vymáhaní zavinených nákladov výkonu trestu sa postupuje podľa osobitného predpisu.7i) 

(12) Podrobnosti o výške zavinených nákladov výkonu trestu a ich náhrade ustanoví ministerstvo všeobecne záväzným právnym predpisom.”.

Poznámka pod čiarou k odkazu 7e, 7f, 7g, 7h a 7i znie:

“7e)  § 24 a 47 zákona č. 54/1956 Zb.
   7f)  § 46 a 53 zákona č. 71/1967 Zb. o správnom konaní (Správny poriadok).
  7g)  § 6 ods. 4 zákona Národnej rady Slovenskej republiky č. 278/1993 Z.z. o správe majetku    štátu v znení zákona č. 374/1996 Z.z.
  7h)  § 6a ods. 4 zákona č. 278/1993 Z.z.
   7i)  § 470 ods. 1 zákona č. 40/1964 Zb.”.

20. Za § 60b sa vkladá nový § 60c, ktorý vrátane nadpisu znie:

“§ 60c
Náhrada zvýšených nákladov výkonu trestu

(1) Odsúdený je povinný nahradiť zvýšené náklady stráženia a náklady na dopravu a predvedenie do zdravotníckeho zariadenia vynaložené ústavom, ak:
a) úmyselne si spôsobil alebo inému dovolil spôsobiť mu ujmu na zdraví, bez závažných dôvodov sa odmietol podrobiť lekárskemu zákroku, ku ktorému dal podnet alebo predchádzajúci súhlas alebo opakovane porušil liečebný režim alebo ak inému odsúdenému spôsobil ujmu na zdraví a ústavu vznikli zvýšené náklady stráženia a náklady na dopravu a predvedenie do zdravotníckeho zariadenia,
b)	trval na predvedení pred niektorý z orgánov činných v trestnom konaní, notára alebo orgán štátnej správy ako účastník konania alebo bol na tento účel prechodne premiestnený do iného ústavu, hoci bol príslušným orgánom poučený, že jeho účasť na úkone alebo pojednávaní nie je nevyhnutná,
c)	skutočné náklady súvisiace s konaním pri priznaní, určení výšky alebo pri zmene už priznaného dôchodku2a) vynaložené na odsúdeného sú vyššie, ako nárok na náhradu nákladov konania podľa osobitného predpisu.7j)

(2) Odsúdený, ktorý ušiel, nedovolene sa vzdialil z nestráženého pracoviska, otvoreného alebo polootvoreného oddelenia alebo sa bezdôvodne včas nevrátil z voľna na opustenie ústavu podľa § 35 ods. 1 je povinný nahradiť zvýšené náklady výkonu trestu, ktoré vznikli ústavu alebo Policajnému zboru pri pátraní po ňom; úhrada zvýšených nákladov je príjmom ústavu, ktorý ho odvádza na účet štátu.

(3) Odsúdený je povinný nahradiť tiež zvýšené náklady, ktoré vznikli Policajnému zboru a boli Policajným zborom vyúčtované v súvislosti s jeho predvedením do výkonu trestu a náklady spojené s návštevou vykonanou podľa osobitného predpisu;7k) úhrada nákladov je príjmom ústavu, ktorý ho odvádza na účet štátu.

(4) Rozhodnutie o náhrade zvýšených nákladov výkonu trestu podľa odseku 1 až 3 vydá riaditeľ ústavu bez zbytočného odkladu. Proti rozhodnutiu riaditeľa ústavu môže odsúdený v lehote do 15 dní odo dňa oznámenia rozhodnutia podať odvolanie, o ktorom rozhoduje generálny riaditeľ zboru.7f)

(5) Odsúdený nie je povinný nahradiť zo zostatku pohľadávky zboru za zvýšené náklady výkonu trestu úroky z omeškania podľa osobitného predpisu.7g)

(6) Od vymáhania zvýšených nákladov výkonu trestu určených podľa odseku 1 a 3 možno trvale upustiť, ak tak umožňuje osobitný predpis.7h)

(7) Ak odsúdený zomrel, pri vymáhaní zvýšených nákladov výkonu trestu sa postupuje podľa osobitného predpisu.7i) 

(8) Podrobnosti o výške zvýšených nákladov výkonu trestu, a ich náhrade ustanoví ministerstvo všeobecne záväzným právnym predpisom.”.

Poznámka pod čiarou k odkazu 7j a 7k znie:

“7j) § 161 až 166 vyhlášky Federálneho ministerstva práce a sociálnych vecí č. 149/1988 Zb., ktorou sa vykonáva zákon o sociálnom zabezpečení č. 100/1988 Zb. v znení neskorších predpisov.
7k)  § 38 ods. 4 vyhlášky Ministerstva spravodlivosti Slovenskej republiky č. 125/1994 Z.z., ktorou sa vykonáva Poriadok výkonu trestu odňatia slobody v znení vyhlášky Ministerstva spravodlivosti Slovenskej republiky č. ............/2001 Z.z.”.

21. § 65 sa vypúšťa.

22. § 66 znie:

“§ 66

(1) Výkon rozhodnutia, ktorým sa uložila povinnosť nahradiť škodu a stratu podľa § 32, náklady výkonu trestu podľa § 60a, zavinené náklady výkonu trestu podľa § 60b a zvýšené náklady výkonu trestu podľa § 60c, vykonáva zrážkami zo mzdy alebo prikázaním pohľadávky podľa osobitných predpisov8) tá organizačná zložka zboru, ktorá pohľadávku spravuje.

(2) Podľa odseku 1 sa postupuje aj pri náhrade nákladov spojených s výkonom väzby a zvýšených nákladov výkonu väzby9) .”.

Poznámka pod čiarou k odkazom 8 a 9 znie:

“8)	§ 71 až 80 zákona č.71/1967 Zb.
 9)	§ 152 ods. 1 písm. a) zákona č. 141/1961 Zb.
§ 27 zákona Národnej rady Slovenskej republiky č. 156/1993 Z.z. o výkone väzby v znení zákona č. ....../2001 Z.z.”.

23. Za § 66 sa vkladá nový § 66a, ktorý znie:

“§ 66a

(1) Ak sa odsúdenému prizná sociálne vreckové za kalendárny mesiac alebo časť kalendárneho mesiaca  pred účinnosťou tohto zákona, výška a spôsob sa určí podľa doterajších predpisov.

(2) Ak odsúdený požiadal pred účinnosťou tohto zákona o  nákup potravín, vecí osobnej potreby alebo vykonanie finančných operácií podľa § 14a a § 29b a o žiadosti nebolo ešte rozhodnuté, postupuje sa podľa tohto zákona. Ak o žiadosti  bolo už rozhodnuté, pri nákupe a finančných operáciách sa postupuje podľa doterajších predpisov.

(3) Ak odsúdený zavinene spôsobil škodu alebo stratu na majetku podľa § 32 až 34 pred účinnosťou tohto zákona a o škode alebo strate riaditeľ ústavu ešte nerozhodol, žiadosť nebola podaná na súd alebo súd ešte nerozhodol, postupuje sa podľa doterajších predpisov.

(4) Ak odsúdený nastúpil na výkon disciplinárneho trestu celodenného umiestnenia do uzavretého oddelenia pred nadobudnutím účinnosti tohto zákona a výkon disciplinárneho trestu trvá aj po nadobudnutí účinnosti tohto zákona, zavinené náklady výkonu trestu sa vypočítajú oddelene. Doba od nástupu do výkonu disciplinárneho trestu celodenného umiestnenia do uzavretého oddelenia až do zrušenia doteraz platných osobitných predpisov sa odsúdenému na základe rozhodnutia riaditeľa ústavu predpíše ako pohľadávka zboru vo výške stanovenej podľa doterajších predpisov a doba výkonu trestu celodenného umiestnenia od nadobudnutia účinnosti tohto zákona až do doby ukončenia výkonu disciplinárneho trestu celodenného umiestnenia sa odsúdenému predpíše podľa § 60b ods. 1 a 7.

(5) Ak odsúdený pred nadobudnutím účinnosti tohto zákona zavinil, že z jeho pracovnej odmeny alebo z nemocenského nemohli byť vykonané zrážky na náklady výkonu trestu podľa § 65 ods. 1 až 3 a o týchto riaditeľ ústavu ešte právoplatne nerozhodol pred nadobudnutím účinnosti tohto zákona, predpíšu sa odsúdenému po nadobudnutí účinnosti tohto zákona ako pohľadávka zboru vo výške stanovenej podľa doterajších predpisov.

(6) Ak dôvod uvedený v odseku 5 vznikol pred nadobudnutím účinnosti tohto zákona a trvá aj po nadobudnutí účinnosti tohto zákona, odsúdený je povinný nahradiť zavinené náklady výkonu trestu; tieto náklady sa vypočítajú oddelene. Doba od vzniku dôvodu podľa odseku 5 sa odsúdenému na základe rozhodnutia riaditeľa ústavu, predpíše ako pohľadávka zboru vo výške stanovenej podľa doterajších predpisov. Doba podľa odseku 5 od nadobudnutia účinnosti tohto zákona až do doby ukončenia podľa odseku 5 sa odsúdenému predpíše podľa § 60b ods. 2 až 7.

(7) Odsúdený nie je povinný nahradiť úroky z omeškania zo zostatku neuhradenej pohľadávky zboru požadovaných podľa osobitného predpisu7g) a podľa § 60b ods. 9 a § 60c ods. 5 od účinnosti tohto zákona.

24. V § 72a sa slová “minister spravodlivosti” nahrádzajú slovami “ministerstvo spravodlivosti” a slová “ministrom zdravotníctva” sa nahrádzajú slovami “ministerstvom zdravotníctva”.

Čl. II

Tento zákon nadobúda účinnosť 1.marca 2002.